KIRJALLINEN KYSYMYS P-2338/02

esittäjä(t): Herbert Bösch (PSE) komissiolle

(22. heinäkuuta 2002)

Aihe: Komission varainhoidon valvonnan ja kirjanpidon epäkohdat

Finance safeguards are seriously weak, says chief auditor (Talouden suojatoimenpiteet ovat erittäin heikkoja, päätilintarkastaja sanoo). Näin kuuluu 4. heinäkuuta 2002 ilmestyneen European voice -viikkolehden otsikko. Sen mukaan Jules Muis, komission sisäisen tilintarkastuspalvelun pääjohtaja, on arvostellut ankarasti komission kirjanpitojärjestelmää. Sen lisäksi Muisin sanotaan arvostelleen sitä, että komissio on vältellyt keskeisen tarkastajan toimen perustamista ja että vastuuta ei ole siksi voitu jakaa selkeästi.

Voiko komissio toimittaa minulle kopion Muisin kirjeestä, josta European voice lainaa pitkiä kappaleita?

Voiko komissio toimittaa minulle myös kopion budjettipääosaston johtajan vastauksesta?

Myöntääkö komissio, että Muisin kritiikki on pitkälti samanlaista kuin komission kirjanpitäjän virasta sittemmin erotetun Andreasenin kriittiset lausunnot?

Voiko komissio ilmoittaa, milloin komission jäsen Schreyer on noudattanut talousarvion valvontavaliokunnan kehotusta (Theaton 6. kesäkuuta 2002 päivätty kirje Schreyerille) ja pyytänyt Andreasenia esittämään arvostelunsa kirjallisesti, jotta se voidaan toimittaa parlamentille?

Neil Kinnockin komission puolesta antama vastaus

(14. marraskuuta 2002)

Kirje, johon arvoisa parlamentin jäsen viittaa, perustui käynnissä olevan tilintarkastuksen alustaviin havaintoihin eikä sitä olisi pitänyt levittää komission ulkopuolelle, niin kuin ei tehdä muissakaan organisaatioissa vastaavassa tilanteessa. Sekä varainhoitoasetuksen että sisäisten tarkastajien johtosääntöjen mukaan käynnissä olevien sisäisten tilintarkastusten alustavia tuloksia ei pitäisi julkistaa tarkastuksen kohteena olevan toimielimen ulkopuolella. Tämän tarkoituksena on suojella sisäisen tarkastajan ja tarkastettavan suhdetta, joka on olennaisen tärkeä onnistuneen sisäisen tarkastustoiminnan kannalta. Siksi komissio ei voi julkistaa aineistoa, jonka julkistamista se ei pidä muillekaan sopivana.

Varainhoitoasetuksen mukaisesti sisäinen tarkastaja toimittaa parlamentille säännöllisesti selontekoja, joissa esitetään tiivistetysti tilintarkastusten tulokset, suositukset ja seurantatoimenpiteet.

Sisäiset muistiot, joihin arvoisa parlamentin jäsen viittaa, liittyvät budjettipääosaston pääjohtajan vuotuisen toimintakertomuksen ja lausuman valmistelutyöhön. Kuten arvoisa parlamentin jäsen on varmaankin huomannut, budjettipääosaston pääjohtajan vuotuinen toimintakertomus ja lausuma sekä sisäisen tarkastajan vuosikertomus, jotka on toimitettu parlamentille, sisältävät lukuisia viittauksia komission kirjanpitojärjestelmän ongelmiin. Tilintarkastustuomioistuin ja komissio olivat jo aiemmin huomanneet nämä ongelmat, jotka on tarkoitus ratkaista käynnissä olevien uudistusten avulla.

Sisäinen tarkastaja ilmoitti äskettäisessä parlamentin talousarvion valvontavaliokunnan kokouksessa, jossa olivat läsnä talousarviosta vastaava komission jäsen ja tilintarkastustuomioistuimen jäsen, että hänen mielestään osapuolten näkemykset ongelmista olivat selvästi lähentyneet toisiaan. Tätä tukevat eri osapuolten lausunnot kokouksen aikana.

Talousarviosta vastaava komission jäsen kirjoitti Marta Andreasenille 29. toukokuuta 2002 pyytäen tätä esittämään arvostelunsa kirjallisesti ja perustelemaan erityisesti yhden syytöksen. Andreasen lähetti 30. toukokuuta sähköpostiviestin, jossa hän selvästi kieltäytyi noudattamasta pyyntöä.